DGP बोले- जो आतंकी बचे हैं उन्हें पकड़ लिया जाएगा या मार दिया जाएगा
Number of militants on all-time low in J-K: DGP Dilbag Singh, जम्मू-कश्मीर में आतंकी संगठनों और आतंकियों को सफाया करने के लिए लगातार अभियान चलाया जा रहा है।
जम्मू-कश्मीर में आतंकी संगठनों और आतंकियों का सफाया करने के लिए लगातार अभियान चलाया जा रहा है। इस बीच गुरुवार को डायरेक्टर जनरल ऑफ पुलिस (DGP) दिलबाग सिंह ने कहा कि जम्मू-कश्मीर में आतंकियों की संख्या अब तक की सबसे कम हुई है। उन्होंने कहा कि आतंकवाद पूरी तरह से अभी खत्म नहीं, लेकिन कम जरूर हुआ है। हालांकि आतंकियों की संख्या को लेकर उन्होंने कोई आंकड़ा नहीं बताया।
DGP सिंह ने आगे कहा कि जम्मू-कश्मीर में जो आतंकी बचे हैं, उन्हें जल्द ही पकड़ लिया जाएगा। अगर पकडे नहीं गए तो एनकाउंटर में मार दिए जाएंगे।
आतंकवाद विनाश का रास्ता होता है, युवा समझ गए
डीजीपी सिंह ने कहा कि जम्मू-कश्मीर के कई युवाओं को आतंकवाद की ओर धकेल दिया गया था। अब वे उस रास्ते को छोड़कर मुख्यधारा में लौट आए हैं। युवा अब समझ गए हैं कि आतंकवाद विनाश का रास्ता होता है। आज वहां के युवाओं के पास खेल और शिक्षा में करियर के अलावा कई रास्ते हैं। कई युवा अपना करियर बनाकर परिवार के लिए काम कर रहे हैं।
ड्रोन के जरिए पाकिस्तान भेजता है ड्रग्स
पाकिस्तान लगातार जम्मू-कश्मीर में ड्रोन के जरिए घुसपैठ करने की कोशिश करता है। इस पर डीजीपी सिंह ने कहा कि ड्रोन के खतरे से निपटने के लिए कई उपाय किए जा रहे हैं। ड्रोन का इस्तेमाल हमारा दुश्मन यहां हथियार और ड्रग्स भेजने के लिए कर रहा है। कई बार इसे पकड़ा भी गया है। इस मुसीबत से जल्द ही निपट लिया जाएगा।
अब पढ़िए जम्मू-कश्मीर में आतंकवादियों से जुड़े 2022 के आंकड़े...
2022 में कश्मीर में 172 टेररिस्ट मारे गए
कश्मीर में आतंकियों के साथ साल 2022 में सुरक्षाबलों की 93 मुठभेड़ हुई, जिनमें 172 आतंकी मारे गए। इनमें 42 विदेशी थे। वहीं, आतंकवादियों ने 2022 में 29 नागरिकों की हत्या कर दी, जिनमें से 3 कश्मीरी पंडितों सहित 6 हिंदू थे। कश्मीर के ADGP विजय कुमार ने यह जानकारी दी।
उन्होंने बताया कि मारे गए आतंकियों में सबसे ज्यादा 108 लश्कर-ए-तैयबा और इसी से जुड़े संगठन द रेजिस्टेंस फ्रंट के थे। वहीं, जैश-ए-मोहम्मद के 35, हिजबुल-मुजाहिदीन के 22, अल-बद्र के 4 और अंसार गजवत उल-हिंद के 3 आतंकियों को सुरक्षाबलों ने ढेर किया।
सुरक्षाबलों पर पत्थरबाजी नहीं हुई
ADGP ने जनवरी 2023 में बताया कि कश्मीर में इस साल कोई हड़ताल नहीं हुई। न ही हिंसा हुई। खास तौर पर सुरक्षाबलों पर पत्थरबाजी की कोई घटना सामने नहीं आई। 2022 में कश्मीर में इंटरनेट बंद नहीं हुआ और न ही किसी आतंकवादी का अंतिम संस्कार से जुड़ा कोई मामला सामने आया।
कश्मीर में इस साल 26 जवान शहीद
आतंकियों ने साल 2022 में कश्मीर में 29 लोगों की हत्या की। इनमें 21 स्थानीय निवासी और 8 प्रवासी मजदूर थे। स्थानीय लोगों में 3 कश्मीरी पंडितों सहित 6 हिंदू और 15 मुस्लिम थे। आतंकियों के साथ मुठभेड़ों में जम्मू-कश्मीर पुलिस के 14 जवानों सहित सुरक्षाबलों के 26 जवान शहीद हुए।